2.

A szöveg a következő 21.A.5., 21.A.6. és 21.A.7. ponttal egészül ki: „21.A.5. Az iratok megőrzése A típusalkalmassági bizonyítvány, korlátozott típusalkalmassági bizonyítvány, kiegészítő típusalkalmassági bizonyítvány, tervmódosítás, javításiterv-jóváhagyás vagy ETSO-engedély jogosultja megőriz és az ügynökség rendelkezésére bocsát minden lényeges tervezési információt, tervrajzot, vizsgálati jelentést – beleértve a tesztelt termék vagy cikk vizsgálati jelentéseit is – annak érdekében, hogy a termék vagy cikk folyamatos légialkalmasságának, az üzemeltetési alkalmassági adatok folyamatos érvényességének, valamint az alkalmazandó környezetvédelmi követelmények teljesítésének biztosításához szükséges információkat közölni tudja. 21.A.6. Kézikönyvek A típusalkalmassági bizonyítvány, korlátozott típusalkalmassági bizonyítvány vagy kiegészítő típusalkalmassági bizonyítvány jogosultja elkészíti, karbantartja és frissíti az alkalmazandó típusalkalmassági tanúsítási alap, az üzemeltetési alkalmassági adatok alkalmazandó jóváhagyási alapja és a termékre vagy cikkre vonatkozó környezetvédelmi követelmények által előírt összes kézikönyv és kézikönyvváltozat mesterpéldányait, és kérésre azok másolatát az ügynökség rendelkezésére bocsátja. 21.A.7. A folyamatos légialkalmasságra vonatkozó utasítások a) A típusalkalmassági bizonyítvány, korlátozott típusalkalmassági bizonyítvány, kiegészítő típusalkalmassági bizonyítvány, tervmódosítás vagy javításiterv-jóváhagyás jogosultjának ki kell dolgoznia azokat az utasításokat vagy hivatkoznia kell azokra az utasításokra, amelyek annak biztosításához szükségesek, hogy a légijármű-típusra és annak bármely kapcsolódó részére vonatkozó légialkalmassági szabványt a légi jármű teljes élettartama alatt fenntartsák, amikor bizonyítja, hogy megfelel a 21.B.80. ponttal összhangban az ügynökség által létrehozott és bejelentett alkalmazandó típusalkalmassági tanúsítási alapnak. b) A folyamatos légialkalmasságra vonatkozó utasításokból legalább egy teljes sorozatot átad: 1. a típusalkalmassági bizonyítvány vagy korlátozott típusalkalmassági bizonyítvány jogosultja egy vagy több termék valamennyi ismert tulajdonosának a termék(ek) átadásakor, vagy az érintett légi jármű első légialkalmassági bizonyítványának vagy korlátozott légialkalmassági bizonyítványának kiállításakor, attól függően, hogy melyik következik be később, 2. a kiegészítő típusalkalmassági bizonyítvány vagy tervmódosítás-jóváhagyás jogosultja a módosítás által érintett termék valamennyi ismert üzemeltetőjének a módosított termék üzembe helyezésekor, 3. a javításiterv-jóváhagyás jogosultja a javítás által érintett termék valamennyi ismert üzemeltetőjének annak a terméknek az üzembe helyezésekor, amelyben a javítási terv megvalósult. A javított terméket, alkatrészt vagy berendezést üzembe lehet helyezni, mielőtt a folyamatos légialkalmasságra vonatkozó, megfelelő utasítások elkészülnek, de ez az ügynökséggel történt megállapodás alapján, kizárólag korlátozott üzemeltetési időszakra vonatkozhat. Ezt követően a tervjóváhagyás jogosultjai kérésre minden egyéb olyan személy rendelkezésére bocsátják ezeket az utasításokat, aki köteles betartani őket. c) A b) ponttól eltérve a típusalkalmassági bizonyítvány jogosultja vagy a korlátozott típusalkalmassági bizonyítvány jogosultja a folyamatos légialkalmasságra vonatkozó utasítások egy részének – a hosszú átfutású, tervezett jellegű utasításoknak – a rendelkezésre bocsátását a termék vagy a módosított termék üzembe helyezése utánra is halaszthatja, ám még az előtt rendelkezésre kell bocsátania ezeket az utasításokat, mielőtt az érintett adatok felhasználása a termék vagy a módosított termék esetében szükségessé válik. d) A tervjóváhagyás jogosultja, akinek a b) pontnak megfelelően gondoskodnia kell a folyamatos légialkalmasságra vonatkozó utasítások átadásáról, ezen utasítások módosításait a változással érintett termék valamennyi ismert üzemeltetőjének és – kérésre – minden egyéb olyan személynek a rendelkezésére bocsátja, akinek meg kell felelnie ezeknek a módosításoknak. A tervjóváhagyás jogosultjának az ügynökség kérésére igazolnia kell, hogy a folyamatos légialkalmasságra vonatkozó, e ponttal összhangban rendelkezésre bocsátott utasítások módosításának folyamata megfelelő.”